Príloha  1

Z A K L A D A T E Ľ S K Á   L I S T I N A

 
Slovenská republika

Zastúpená:

Ministerstvom práce, sociálnych vecí a rodiny Slovenskej republiky,
so sídlom Špitálska 4- 6,  816 43 Bratislava 

vydáva 
  
v súlade s ustanoveniami paragrafov 154 a nasl. zákona č. 513/1991 Zb.  Obchodný zákonník v znení neskorších predpisov  a v súlade s uznesením vlády Slovenskej republiky č. ..... zo dňa ....., túto

zakladateľskú listinu:

 
Článok 1
Úvodné ustanovenia

1.	Zakladateľom spoločnosti je štát. V jeho mene koná Ministerstvo práce, sociálnych vecí a rodiny Slovenskej republiky (ďalej len „zakladateľ“).

2.	Spoločnosť je súkromnou akciovou spoločnosťou podľa zákona č. 513/1991 Zb. Obchodný zákonník v znení neskorších predpisov (ďalej len „zákon“).

3.	Spoločnosť je právnym nástupcom Technickej inšpekcie, štátnej príspevkovej organizácie.

Článok 2
Obchodné meno a sídlo spoločnosti
 
1.	Obchodné meno spoločnosti: Technická inšpekcia, a.s. (ďalej len „spoločnosť“).

2.	Sídlo spoločnosti: Trnavská cesta 56, 821 01 Bratislava. 

 Článok 3
Doba trvania spoločnosti
 
1.	Spoločnosť sa zakladá na dobu neurčitú.

Článok 4
Predmet podnikania
 
1.	Predmetom podnikania spoločnosti je:
a)	inšpekcia a podávanie odborných stanovísk, či sú pri projektovaní, konštrukcii, výrobe, montáži, prevádzke, obsluhe, opravách, údržbe, odborných prehliadkach a odborných skúškach vyhradených a ostatných technických zariadení a pracovných prostriedkov splnené požiadavky bezpečnosti a ochrany zdravia pri práci a bezpečnosti  technických zariadení,
b)	vykonávanie prehliadok, vykonávanie skúšok, riadenie a vyhodnocovanie skúšok vyhradených a ostatných zariadení a pracovných prostriedkov,
c)	preverovanie odbornej  spôsobilosti  podnikateľov na  výrobu, montáž,  opravy, údržbu,  odborné prehliadky  a odborné skúšky vyhradených technických zariadení,
d)	certifikácia fyzických osôb preverovaním ich odbornej spôsobilosti na odborné prehliadky, odborné skúšky, revízie, montáž, opravy alebo obsluhu vyhradených a ostatných technických zariadení, 
e)	osvedčovanie, či technické zariadenia, materiál a dokumentácia stavieb, dokumentácia technických zariadení, pracovných prostriedkov, technológií, prototypov strojov, pracovných prostriedkov a zariadení spĺňajú požiadavky bezpečnosti a ochrany zdravia pri práci a bezpečnosti  technických zariadení,
f)	inšpekcia technických podmienok v oblasti tlakových, zdvíhacích, elektrických, plynových a strojových zariadení pre prevádzkovanie liehovarníckych závodov, octárni a droždiarní v zmysle § 3 ods. 3 písm. i) a k) zákona č. 467/2002 Z. z.,
g)	inšpekcia tlakových, zdvíhacích, elektrických, plynových a strojových zariadení – posudzovanie zhody podľa špecifických požiadaviek zákazníka,
h)	inšpekcia podmienok pre skúšanie tvárniacich strojov,
i)	vykonávanie odborných prehliadok a odborných skúšok vyhradených technických zariadení,
j)	vykonávanie skúšok podľa medzinárodnej dohody o cestnej doprave nebezpečných látok (ADR),
k)	inšpekcia a posudzovanie zhody strojov alebo ich bezpečnostných častí,
l)	certifikácia výrobkov, zariadení a pracovných prostriedkov v rozsahu osvedčení o autorizácii a osvedčení o akreditácii udelených príslušnými inštitúciami,
m)	posudzovanie výrobkov v neregulovanej oblasti,
n)	iné činnosti súvisiace s vydávaním vyhlásení o zhode,
o)	inšpekcia a certifikácia systémov manažérstva, najmä systémov manažérstva kvality a manažérstva bezpečnosti a ochrany zdravia pri práci,
p)	kontrola energetickej účinnosti kotlov,
q)	poradenstvo v oblasti bezpečnosti a ochrany zdravia pri práci a bezpečnosti technických zariadení a stavieb,
r)	zabezpečovanie odborných posudkov, expertíz a prehliadok v oblasti bezpečnosti a ochrany zdravia pri práci a bezpečnosti technických zariadení a stavieb,
s)	zabezpečovanie služieb skúšobných laboratórií,
t)	vykonávanie meraní súvisiacich s činnosťami podľa predchádzajúcich odsekov,
u)	organizovanie odborných konferencií a seminárov,
v)	archivácia technickej dokumentácie,
w)	vydávanie neperiodických publikácií.

Článok 5
Základné imanie 
 
1.	Základné imanie je ........,- Sk (slovom .................... slovenských korún).

2.	Základné imanie spoločnosti tvorí hodnota nepeňažného vkladu zakladateľa, znížená o hodnotu rezervného fondu podľa článku 7 bod 4.

3.	Majetková účasť štátu na základnom imaní nesmie klesnúť pod 100%.

Článok 6
Akcie
 
1.	Základné imanie spoločnosti je rozdelené na ...... (slovom ....................... ) akcií s menovitou hodnotou jednej akcie .................. Sk (slovom ............... slovenských korún).

2.	Akcie sú vydané v zaknihovanej podobe, znejú na meno a nie sú verejne obchodovateľné. 

3.	Akcie sú vedené ako zaknihované cenné papiere v zákonom ustanovenej evidencii cenných papierov v Centrálnom depozitári cenných papierov SR. Táto evidencia nahrádza vedenie zoznamu akcionárov spoločnosťou.

4.	Akcie spoločnosti nie sú prijaté burzou na obchodovanie na trhu cenných papierov a neboli vydané na základe verejnej výzvy na upisovanie akcií.

5.	Emisný kurz akcií bude splatený nepeňažným vkladom zakladateľa dňom vzniku spoločnosti.

Článok 7
Vklad zakladateľa
 
1.	Zakladateľ sa zaväzuje splatiť celé základné imanie uvedené v článku 5 ako aj celú hodnotu rezervného fondu uvedenú v bode 4 tohto článku, a to vložením nepeňažného vkladu do spoločnosti.

2.	Predmetom nepeňažného vkladu zakladateľa je majetok štátu, ktorý bol v správe  Technickej inšpekcie, štátnej príspevkovej organizácie, v zmysle znaleckého posudku podľa bodu 3.

3.	Hodnota nepeňažného vkladu zakladateľa je určená znaleckým posudkom č. ..... zo dňa ..... , vypracovaným ku dňu založenia spoločnosti ..... . Znalecký posudok vyčíslil celkovú hodnotu predmetu nepeňažného vkladu vo výške ..... ,- Sk (slovom ..... slovenských korún). Znalecký posudok tvorí prílohu tejto zakladateľskej listiny.

4.	Rezervný fond spoločnosti pri jej vzniku tvorí 5 % hodnoty nepeňažného vkladu do majetku spoločnosti, t.j. ........... ,- Sk (slovom  .................  slovenských korún).

5.	Vlastnícke právo k predmetu vkladu zakladateľa prechádza na spoločnosť dňom jej vzniku. Ku dňu  vzniku spoločnosti je zakladateľ povinný odovzdať a spoločnosť je povinná prevziať veci zahrnuté do  nepeňažného vkladu. O  odovzdaní a prevzatí  sa spíše zápisnica podpísaná oboma stranami.

6.	Peňažná suma, v akej sa nepeňažný vklad započítava za plnenie emisného kurzu akcií, predstavuje výšku ......... ,- Sk (slovom  .................... slovenských korún).

7.	Správu vkladu pred zápisom spoločnosti do obchodného registra bude vykonávať zakladateľ.

Článok 8
Orgány spoločnosti
 
1.	Predstavenstvo spoločnosti má troch členov. Zakladateľ menuje za členov predstavenstva tieto osoby : 
............................. , r. č. .................. , bytom ....................................
	............................. , r. č. .................. , bytom ....................................
............................. , r. č. .................. , bytom ....................................
Vyššie menovaní vyslovili svoj súhlas s menovaním za členov predstavenstva spoločnosti.

2.	Zakladateľ z uvedených členov predstavenstva menuje za predsedu predstavenstva .......................... a za podpredsedu predstavenstva  ............................................ .

3.	Dozorná rada spoločnosti má troch členov. Zakladateľ menuje za členov dozornej rady spoločnosti tieto osoby:
.......... , r.č. .......... , bytom ..........
	.......... , r.č. .......... , bytom ..........

Zamestnanci spoločnosti zvolili za člena dozornej rady:
.......... , r.č. .......... , bytom ..........
Vyššie menovaní vyslovili svoj súhlas s menovaním za členov dozornej rady spoločnosti.

4.	Zakladateľ z uvedených členov dozornej rady menuje za predsedu dozornej rady .......... .

Článok 9
Osobitné ustanovenia

1.	Vzhľadom na to, že zakladateľ je jediným zakladateľom spoločnosti, ktorý sa zaviazal splatiť celé základné imanie, upúšťa sa od výzvy na upisovanie akcií a konania ustanovujúceho valného zhromaždenia.

2.	Vo všetkých veciach zaväzujúcich spoločnosť, sú oprávnení konať všetci členovia predstavenstva. Podpisovať za spoločnosť vo všetkých veciach sú oprávnení všetci členovia predstavenstva, pričom za spoločnosť podpisujú najmenej dvaja členovia predstavenstva, z ktorých jeden musí byť predseda alebo podpredseda predstavenstva. Podpisovanie za spoločnosť sa vykoná tak, že k vytlačenému alebo napísanému obchodnému menu spoločnosti, menám a funkciám podpisujúci pripoja svoj podpis.

3.	Predpokladané náklady súvisiace so založením a vznikom spoločnosti vyčíslil zakladateľ vo výške ......................... ,- Sk, slovom ......................... korún slovenských.

4.	Osobám podieľajúcim sa na založení spoločnosti alebo na činnostiach smerujúcich k nadobudnutiu oprávnenia na jej činnosť nebude poskytnuté žiadne zvýhodnenie.

5.	Na spoločnosť prechádzajú dňom jej vzniku práva a povinnosti Technickej inšpekcie, štátnej príspevkovej organizácie, vyplývajúce z pracovnoprávnych vzťahov k zamestnancom.

Článok 10
Záverečné ustanovenia
 
1.	Neoddeliteľnou súčasťou tejto zakladateľskej listiny sú stanovy spoločnosti schválené zakladateľom.

2.	Prílohou tejto zakladateľskej listiny je:
a)	znalecký posudok číslo ..... zo dňa ..... spracovaný .....
b)	zápisnica z volieb členov dozornej rady volených zamestnancami
c)	uznesenie vlády Slovenskej republiky číslo ..... zo dňa ..... , ktorým bol schválený návrh zakladateľskej listiny a návrh stanov spoločnosti
d)	protokol o vložení majetku vo vlastníctve štátu ako nepeňažného vkladu do základného imania spoločnosti

3.	Túto zakladateľskú listinu, ktorá je vyhotovená v slovenskom jazyku, obdrží zakladateľ v troch vyhotoveniach, jedno vyhotovenie obdrží notár a ďalšie dve vyhotovenia budú použité pre potreby spoločnosti.

4.	Obsah tejto zakladateľskej listiny a stanov spoločnosti je v súlade s obsahom záväzných ustanovení pre zakladanie obchodných spoločností so 100% majetkovou účasťou štátu, ktoré sú prílohou uznesenia vlády Slovenskej republiky číslo 396 zo dňa 17.04.2002.

 
	V Bratislave dňa .....

 

	Zakladateľ:

	Ministerstvo práce, sociálnych vecí a rodiny Slovenskej republiky
	Ing. Ľudovít Kaník
	minister práce, sociálnych vecí a rodiny SR